Nos madame Agnès, maresse de Saaleu, Guillemins et Marguerite, enfant et her de celle Agnes, mis fors de tote avoerie, façons savoir à toz caus qui verront ces presentes lestres que cum descorz fust antre nos d’une part, et religiors homes l’abé et lou couvent de Fontenoi, por la raison de la meson de saint Aignien, d’autre part, sus ceu que li dit seignor de Fontenoi noloient que les bestes qui sunt de Fontenoi demoranz à Saint Aignien paturessaint an la vaine pasture dou finage de Saint Breçon et dou boé au Moor de Saaleu ansinc con li acorz avoit esté faiz des baillis de noble baron lou conte de Nevers, c’est assavoir por mon seignor Arvier de Perre Pertuis, et de maistre Johan de Rovroi, clerc, et por lou consentement de caus de Sain Breçon et des seignors de Fontenoi. Et nos la devant dite Agnes, Guillaumes et Marguerite ne heusseins pas esté à cel acor por la que chose nos trobliens les avant diz seignors de Fontenoi que il ne paturessaint ou devant dit boé au Moor. Nos por l’acort de bones genz voluns et otrions lou devant dit acort, qui fu faiz por les devant diz bailliz. Et que li devant dit seignor de Fontenoi haient lor usage de vaine pature à totes bestes ou devant dit boé au Moor. Et nos la devant dite Agnès, Guillaume et Marguerite havons promis por les seremenz de nos cors donez sus saint Euvangille que nos contre cest acort ne contre cest otroi ne irons por nos, ne por autrui, des or an avant. Et havons renuncié à ceu que generaus renunciations ne vaille riens. Ou tesmoin de la que chose nos havons fait à mestre an ces presentes lestres les scaus de honoraubles barons, c’est assavoir: lou seal Guillaume, arceprestre de Saaleu, et lou seal Guillaume, chanteor de l’iglise de Saaleu, ou temoiniage et ou conformement de totes les choses desus dites. Et ceu est fait et doné an l’an de l’incarnation Nostre Seignor mil deus cenz et sexante et uit, ou mois de marz.